KUARTA MANIPUD ITI UONG. Dakkel met ti pamastrekan babaen ti panagpatubo iti uong (Oyster mushroom), kas ipaneknek daytoy nga ina a taga-Sitio Abkir, Barangay Suyo, Dingras, Ilocos Norte a mangiraprapin iti uggorna nga ubing (saanna nga anak) tapno apitennan dagiti nataenganen nga uong ket ilakona iti agur-uray a gumatang. Gapu ta lalayusen daytoy a lugar, napanunot dagiti agarup 20 a residente ditoy a benepisiario iti 4Ps (Pantawid Pamilya Pilipino Program) ti agsanay no kasano ti agpatubo iti uong iti babaen ti Department of Agriculture ken ti Department of Social Welfare and Development, ken iti pannakitinnulong ti gobierno lokal ket naikkanda iti gundaway nga agpuonan. Ita, addaanen dagitoy iti agarup 1,500 a fruiting bags a naaramid babaen ti panagusarda iti napagtitipon a garami ket naisupot dagitoy ken maibitin a kas iti adda iti ladawan sa matudokan iti semilia ti uong. Kalpasan ti sumagmamano nga aldaw, mabalinen dagitoy nga ilako ket agbalin a nayon ti pamastrekanda iti inaldaw. (Leilanie G. Adriano)
(Naipablaak iti Bannawag, Agosto 15, 2016 a bilang.)
ilo_Latn ilo_Latn